Ljutnja
Ljutnja je jedna od osnovnih ljudskih emocija koju svatko od nas osjeća. Kod većine ljudi ljutnja se javlja u specifičnim situacijama, a potiče prilično karakteristična ponašanja poput vikanja, psovanja ili udaranja o različite predmete koji nam se nađu na putu.
Najčešće situacije u kojima ćemo osjetiti ljutnju jesu:
· kada imamo dojam da je nešto nepravedno
· kada je prisutno vjerovanje da situacija nije onakva kakva bi trebala biti
· kada smo spriječeni napraviti nešto ili izvršiti neki zadatak
· kada je netko iznevjerio naše povjerenje
· kad se osjećamo odbačeno
· kada primimo neželjene kritike
· kada imamo dojam da drugi nemaju razumijevanja za nas
· kada se nagomila nekoliko za nas nepovoljnih situacija.
Iako su ovo najčešće situacije u kojima se ljutnja može javiti, ona se u tim situacijama ne mora javiti. Vjerojatnost pojavljivanja ljutnje povećat će neka neugodna stanja, poput umora, gladi, bolesti, stresa ili osjećaja preplavljenosti.
Ljutnja je emocija koja nam ne da mira, sve dok nešto ne poduzmemo. Ona nas aktivira, potiče na neko ponašanje kojim ćemo izazvati promjenu, ukloniti ono što nam smeta.
Kada se tako opiše, ljutnja može biti, ali i jest, vrlo korisna emocija. Problem predstavlja kada se ljutnja javlja iako nitko zapravo nije iznevjerio naše povjerenje, kada zapravo nismo odbačeni ili kada kritike nisu kritike, već prijedlozi. Ljutnja sama po sebi može, dakle, biti korisna, ali problem mogu predstavljati intenzitet ljutnje, učestalost i trajanje, kao i naša interpretacija situacije te ponašanja i posljedice koje proizlaze iz tih ponašanja. 
Ponašanje koje proizlazi iz ljutnje često je destruktivno, naša potreba za uklanjanjem prepreke je prisutna, ali teško možemo racionalno odrediti što je doista prepreka. Je li osoba koja nam je uputila kritiku prepreka? Što ako je riječ o doista bliskoj osobi koju ne želimo povrijediti?

Kako BKT može pomoći kod ljutnje?

1. Prepoznajte okidače
Bilježenjem situacija u kojima osjećamo ljutnju lako ćemo prepoznati što nam je u pojedinoj situaciji smetalo – je li to bila specifična osoba za koju smatramo da nas ne voli, je li to bila nepravda ili je to bila gužva u prometu kada nam se žuri.
Okidače ćemo najlakše prepoznati tako da proučimo situacije u kojima smo osjetili ljutnju!
2. Prepoznajte tjelesne simptome ljutnje
Kada smo ljuti, najčešće ćemo osjetiti kako nam srce brzo kuca, kako ubrzano dišemo, više ćemo se znojiti, osjetit ćemo valove vrućine ili osjećaj žarenja, napetost u mišićima (npr. u vratu, ramenima, šakama ili čeljusti).
Nekada se možemo osjećati i previše pobuđeni, kao da smo na rubu, a mogu se javiti i osjećaj mučnine ili želučani problemi.
Svi ovi tjelesni znakovi mogu nam poslužiti kao alarm koji će nas upozoriti na to da je ljutnja prisutna.
S obzirom na to da ponekad tjelesni znakovi mogu biti toliko izraženi da nam je teško usmjeriti se na bilo što drugo, možemo raditi vježbe relaksacije kako bismo ih ublažili i uspješno nastavili dalje.
3. Prepoznajte misli koje potiču i održavaju ljutnju
Misli poput „On namjerno kasni!“, „On bi trebao dobiti opomenu!“, „On je kriv što ja nisam promaknut!“, često će poticati, ali i održavati ljutnju.
Važno je prije svega provjeriti koliko je naša misao u skladu sa situacijom u kojoj se nalazimo, postoji li neko drugo objašnjenje zašto, na primjer, nismo dobili promaknuće ili zašto netko stalno kasni, unatoč upozorenjima.
4. Naučimo funkcionalno izražavati ljutnju
Ljutnja je korisna, stoga je važno izraziti ju na funkcionalan i koristan način koji će zapravo doprinijeti rješavanju problema.
Osnaživanjem asertivnosti, vještina rješavanja problema i uvođenjem pauza možemo zapravo postići promjenu na koju nas ljutnja potiče.

Zaključak
Kontrola ljutnje nije isto što i potiskivanje ljutnje. Cilj je usvojiti vještine koje će nam pomoći da se uspješno nosimo s novim izazovima, a ne zanemariti osnovnu emociju.

KONTROLA LJUTNJE ≠ POTISKIVANJE LJUTNJE

